ኦልማ በ2½ ዓመታት ከ700 ሚሊየን ብር በላይ ገቢ ማሰባሰቡን አስታወቀ
የኦሮሚያ ልማት ማህበር (ኦልማ) ባለፉት 2 አመት ተኩል ጊዜ ከ717 ነጥብ 4 ሚሊዮን ብር በላይ ገቢ ማሰባሰቡን አስታወቀ፡፡ማህበሩ 10ኛ መደበኛ ጉባኤውን በአዳማ ከተማ አባ ገዳ አዳራሽ እያካሄደ ሲሆን፣ ማህበሩ የተመሰረተበትን 25ኛ ዓመት ምክንያት በማድረግ ባለፉት ሁለት አመት ተኩል የተከናወኑ የስራ አፈፃፀም ሪፖርት ቀርቦ በተሳታፊዎች ውይይት እየተደረገበት ይገኛል፡፡በጉባኤው ንግግር ያደረጉት የቦርዱ ሰብሳቢ አቶ አባዱላ ገመዳ ልማት ማህበሩ ከ9ኛው ጉባኤ ወዲህ በትምህርት ዘርፍ ላይ ትኩረት ሰጥቶ በመስራት አመርቂ ውጤት ማስመዝገብ መቻሉን ገልጸው፣ በተለይም በአዳሪ ትምህርት ቤት በኩል ልዩ ተስጥኦ ያላቸውን ተማሪዎች አንድ ላይ በማስተማር የተሻለ ስራ ማከናወኑን ተናግረዋል፡፡በዚህም በትምህርት ጥራት በኩል ያስመዘገበው ለውጥ ለሌሎች አካባቢዎችም ተሞክሮ መሆን እንደሚችልም ጠቁመዋል፡፡“አንድነት ለልማት” በሚል መሪ ሐሳብ ባለፉት 2 አመት ተኩል በክልሉ ልማት ያገባኛል የሚሉ የተለያዩ አካላትን ከሀገር ውስጥም ሆነ ከውጭ በማሳተፍ መሰራቱ ተገልጿል፡፡  ከአባላቱም ከ300 ሚሊዮን ብር በላይ ለማሰባሰብ አቅዶ ከ284 ነጥብ 3 ሚሊዮን ብር በላይ ለመሰብሰብ መቻሉንም ታውቋል፡፡ከ25 ዓመታት በፊት በ1985 ዓ.ም. የተመሰረተው የኦሮሚያ ልማት ማህበር በአሁኑ ወቅት ከ6 ሚሊየን 700 ሺህ በላይ አባላት ያለው ሲሆን፣ በቆይታው ለክልሉ ህብረተሰብ ማህበራዊና ኢኮኖሚዊ ችግሮች መፍትሄ መሆን የቻሉ ከ1 ሺህ 700 በላይ ፕሮጀክቶችን ከ4 ቢሊዮን ብር በሚበልጥ ወጪ ገንብቶ ለአገልግሎት ማብቃት አንደቻለ በሪፖርቱ ተመልክቷል፡፡በጉባዔው ማጠቃለያ የቦርድ ሰብሳቢና አመራሮችን በመምረጥና በመሾም ይጠናቀቃል ተብሎ ይጠበቃል፡፡